El festival Més Escena a Sagunt continua este divendres amb l'actuació de soul i jazz clàssic 'Aretha y los Franklin'
09 de setembre 2021

![Imagen sin texto alternativo.](/media/flidhnf1/94-c1-mini-aretha-y-los-franklin.jpg)  

  

Este divendres, 10 de setembre, la Casa Municipal de Cultura acull l'actuació d'_Aretha y los Franklin_ a les 22.00 hores, en el marc del festival Més Escena a Sagunt. Es tracta d'una banda de soul i jazz clàssic que interpreta temes que van des del jazz dels anys 50, al més pur soul dels 60 i principis dels 70. L'actuació dura aproximadament 90 minuts i l'entrada és lliure i gratuïta fins a completar l'aforament, que és limitat.

  

El joc de veus, la crida i resposta entre la solista i les vocalistes fan que el xou transporte al públic al cor de Memphis, o als suburbis de Chicago. Arribant al soul més representatiu dels 60 i combinant elements de gospel i rythm & blues, naix l'essència d'Aretha y los Franklin, el soul.

  

Tributs a les grans icones del gènere, com Aretha Franklin, Tina Turner o Ray Charles formen part de l'espectacle. Cançons de Sinatra, Ray Charles, Etta James, Pegy Lee o Natalie Cole, entre d'altres, són estudiades al detall i interpretades com els i les grans cantants del jazz o soul d'eixa època. Durant el xou, l'ambient de club de jazz dels anys 50 que creen fa que l'espectador es transporte a eixa època daurada del jazz.

  

La veu principal és la d'Anes León, a la qual li acompanyen les vocalistes Yasmina Carbonell i Tamara Millán. D'altra banda, Juanjo Bosque és el músic encarregat del teclat i Pablo Alma de la guitarra. A més, Isidro Gosálbez tocarà el baix i Toni Molina la bateria, mentre que Fran Ramos estarà amb el saxo.

  

Al llarg del desenvolupament de l'actuació, així com en els instants previs i posteriors, es contemplaran per part de l'organització totes les mesures sanitàries i de prevenció enfront de la pandèmia. Així mateix, es recorda que estes precaucions i normativa seran d'obligat compliment per al públic.

  

Tot i que l'espectacle estava previst inicialment als jardins del Casino-Gerència, s'ha traslladat a la Casa Municipal de Cultura a causa de la previsió de condicions meteorològiques adverses.

  

Més Escena a Sagunt és la programació organitzada per l'Ajuntament de Sagunt, a través de la Regidoria de Cultura.

![Imagen sin texto alternativo.](/media/2zelfcif/94-c2-cartel-aretha-y-los-franklin.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-festival-mes-escena-a-sagunt-continua-este-divendres-amb-l-actuacio-de-soul-i-jazz-classic-aretha-y-los-franklin/ "Facebook")
*   [](http://twitter.com/share?url=https://aytosagunto.es/va/actualitat/el-festival-mes-escena-a-sagunt-continua-este-divendres-amb-l-actuacio-de-soul-i-jazz-classic-aretha-y-los-franklin/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-mes-escena-a-sagunt-continua-este-divendres-amb-l-actuacio-de-soul-i-jazz-classic-aretha-y-los-franklin/ "Linked In")
*   [](mailto:?body=https://aytosagunto.es/va/actualitat/el-festival-mes-escena-a-sagunt-continua-este-divendres-amb-l-actuacio-de-soul-i-jazz-classic-aretha-y-los-franklin/)